b'\n_START_ARTICLE_\nBulgarian kulttuuri\n_START_PARAGRAPH_\nBulgarian kulttuuri on kehittynyt nykyisen Bulgarian alueella, siihen kuuluu traakialaisia ja slaavilaisia elementtej\xc3\xa4, siin\xc3\xa4 on lis\xc3\xa4ksi Bysantin, Turkin ja Kreikan vaikutteita. Maassa on Unescon maailmanperint\xc3\xb6kohteisiin kuuluvat traakialaiset hautakammiot Kazanl\xc4\x83kissa ja Sve\xc5\xa1tarissa._NEWLINE_Ortodoksiuskonto n\xc3\xa4kyy Bulgarian monissa koreissa kirkoissa._NEWLINE_Erityinen bulgarialainen tapa on osoittaa ei-vastausta ny\xc3\xb6kk\xc3\xa4\xc3\xa4m\xc3\xa4ll\xc3\xa4 ja kyll\xc3\xa4-vastausta puistamalla p\xc3\xa4\xc3\xa4t\xc3\xa4.\n_START_SECTION_\nKuvataide\n_START_PARAGRAPH_\nMadaran ratsastaja on varhaiskeskiaikainen kivireliefi maan kaakkoisosassa, my\xc3\xb6s maailmanperint\xc3\xb6kohde._NEWLINE_Bysantin taiteesta kehittyi Veliko T\xc4\x83rnovon mukaan nimetty kristillisen taiteen koulukunta. Bulgarialainen kirkkotaide kukoisti etenkin 1200- ja 1300-luvuilla, mutta se selvisi Ottomaanien valtakaudenkin yli._NEWLINE_Nykyaikaisen bulgarialaisen taiteen ensimm\xc3\xa4isi\xc3\xa4 suuria nimi\xc3\xa4 olivat Zahari Zograf ja Vladimir Dimitrov._NEWLINE_Kupari- ja puut\xc3\xb6it\xc3\xa4 sek\xc3\xa4 keramiikkaa tehd\xc3\xa4\xc3\xa4n edelleen perinteisill\xc3\xa4 menetelmill\xc3\xa4._NEWLINE_Christo Javacheff on bulgarialaissyntyinen Yhdysvalloissa asuva ymp\xc3\xa4rist\xc3\xb6taiteilija, jonka tunnetuimpia teoksia ovat muoviin k\xc3\xa4\xc3\xa4rityt suuret esineet ja rakennukset.\n_START_SECTION_\nArkkitehtuuri\n_START_PARAGRAPH_\nToiseen maailmansotaan asti Bulgaria oli enimm\xc3\xa4kseen maaseutua. Kommunismiaikana maa teollistui nopeasti, ja kaupunkeihin rakennettiin neuvostotyylisi\xc3\xa4 betonil\xc3\xa4hi\xc3\xb6it\xc3\xa4. Kylien ja pikkukaupunkien perinteiset talot ovat usein puuta, niiss\xc3\xa4 on pieniruutuiset ikkunat ja korkea aita ymp\xc3\xa4rill\xc3\xa4. Sis\xc3\xa4katoissa on taidokkaita puuleikkauksia._NEWLINE_Kirkot ovat komeita, monet niist\xc3\xa4 on rakennettu kansallisromanttisella kaudella ottomaanivallan lopussa. Bojanan kirkko, Ivanovon kallioon hakatut kirkot ja Rilan luostari ovat maailmanperint\xc3\xb6listalla.\n_START_SECTION_\nMusiikki\n_START_PARAGRAPH_\nBulgarialaisessa kansanmusiikissa on kehitetty erityinen kurkkulaulutekniikka. Musiikin ominaispiirteisiin kuuluvat my\xc3\xb6s erikoiset tahtilajit kuten 5/8, 11/8 tai jopa 15+14/8. Kansanmusiikin soittimia ovat viulua muistuttava gadulka, s\xc3\xa4kkipillim\xc3\xa4inen gaida, tiimalasin muotoinen rumpu tarabuka, isompi rumpu tupan ja puolikkaan p\xc3\xa4\xc3\xa4ryn\xc3\xa4n muotoinen luuttu nimelt\xc3\xa4\xc3\xa4n tambura. Kommunisminaikana valtio rahoitti kansanmusiikkiryhmi\xc3\xa4, joiden teht\xc3\xa4v\xc3\xa4n\xc3\xa4 oli sek\xc3\xa4 s\xc3\xa4ilytt\xc3\xa4\xc3\xa4 perinnett\xc3\xa4 ett\xc3\xa4 jalostaa siit\xc3\xa4 korkeakulttuuria._NEWLINE_Naiskuoro Le Myst\xc3\xa8re des Voix Bulgares on menestynyt maailmalla._NEWLINE_Bulgaria on osallistunut Eurovision laulukilpailuun vuodesta 2005 l\xc3\xa4htien. Se p\xc3\xa4\xc3\xa4si finaaliin 2007.\n_START_SECTION_\nElokuva\n_START_PARAGRAPH_\nEnnen toista maailmansotaa bulgarialainen elokuva oli l\xc3\xa4hinn\xc3\xa4 dokumentaristien ja amat\xc3\xb6\xc3\xb6rien k\xc3\xa4siss\xc3\xa4. Kommunistivallan aikana taloudellinen tuki oli turvattu mutta ilmaisunvapaus rajoitettua. Elokuva-alan ammattilaisia koulutettiin Neuvostoliitossa, T\xc5\xa1ekkoslovakiassa, Puolassa ja vuodesta 1973 my\xc3\xb6s kotimaassa. Vuosittain ilmestyi noin 25 elokuvaa. 1970-luvulla tehtiin elokuvia maaltamuutosta ja arjen ongelmista. Vuoden 1989 j\xc3\xa4lkeen tuli vapaus mutta my\xc3\xb6s talousongelmia. Kotimainen elokuva joutui kilpailemaan Hollywoodin suurtuotantojen kanssa. 1990-luvun alussa suuret studiot joutuivat irtisanomaan paljon henkil\xc3\xb6kuntaansa. Elokuva-alan toipuminen alkoi 2000-luvun alussa.\n_START_SECTION_\nKirjallisuus\n_START_PARAGRAPH_\nBulgarian kirjakieli alkoi kehitty\xc3\xa4 800-luvulla kun Kyrillos ja Metodios kehittiv\xc3\xa4t kyrillisen kirjaimiston edelt\xc3\xa4j\xc3\xa4n glagoliittisen kirjaimiston. Varhainen kultakauden kirjallisuus oli aluksi l\xc3\xa4hinn\xc3\xa4 uskonnollisten tekstien k\xc3\xa4\xc3\xa4nn\xc3\xb6ksi\xc3\xa4, mutta pian alettiin kirjoittaa historiaa ja maantietoa k\xc3\xa4sittelevi\xc3\xa4 teoksia. Hopeakaudella, 1330- ja 1400-luvulla, kehittyi uusia kirjallisuuden lajeja. Kansallisen her\xc3\xa4\xc3\xa4misen aikakausi alkoi 1700-luvun puoliv\xc3\xa4liss\xc3\xa4. Humanismi ja kansallisuusaate olivat keskeisi\xc3\xa4 teemoja, ja kansanperinnett\xc3\xa4 hy\xc3\xb6dynnettiin korkeakulttuurissa. Kansa oli pitk\xc3\xa4\xc3\xa4n lukutaidotonta joten suullinen perinne on s\xc3\xa4ilynyt hyvin. Ensimm\xc3\xa4inen bulgarialainen romaani, Ivan Vazovin Ikeen alla vuodelta 1894 k\xc3\xa4sitteli ottomaaneista vapautumista. Maailmansotien v\xc3\xa4liss\xc3\xa4 runous ja n\xc3\xa4ytelm\xc3\xa4kirjallisuus kukoistivat, individualismi ja symbolismi olivat muodissa ja patrioottien rinnalle nousivat boheemit runoilijat. Kommunismiaikana bulgarialainen kirjallisuus sai vaikutteita sosialistisesta realismista. 1900-luvun suuria bulgarialaisia filosofeja ja kirjailijoita ovat Julia Kristeva ja Tzvetan Todorov._NEWLINE_Bulgariassa syntynyt Elias Canetti voitti Nobelin kirjallisuuden palkinnon 1981.\n_START_SECTION_\nKeitti\xc3\xb6\n_START_PARAGRAPH_\nBulgarialainen ruokavalio perustuu paikallisiin vuodenajalle tyypillisiin ruoka-aineisiin. Leip\xc3\xa4 ja maitotuotteet, etenkin jogurtti ja tuorejuusto, ovat sen t\xc3\xa4rkeit\xc3\xa4 osia. Kotiruoka on usein keittoja, salaatteja ja pataruokia tai grillattua lihaa ja t\xc3\xa4ytettyj\xc3\xa4 kasviksia. Banitsa on suosittu piirakkaruoka. Alkoholittomia perinnejuomia ovat viljapohjainen gaza ja jogurtista ja vedest\xc3\xa4 tehty ayran. Suosittuja alkoholijuomia ovat hedelmist\xc3\xa4 tislattu rakija sek\xc3\xa4 viinit.'